Document ID: 31989D0053

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 21ης Δεκεμβρίου 1988
για την έγκριση μεθόδων ταξινόμησης των σφαγίων χοίρων στην Ιταλία
(Το κείμενο στην ιταλική γλώσσα είναι το μόνο αυθεντικό)
(89/53/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 3906/87 (2), και ιδίως το άρθρο 4 παράγραφος 6,
τον κανονισμό (ΕΟΚ) αριθ. 3220/84 του Συμβουλίου της 13ης Νοεμβρίου 1984 για τον καθορισμό της κοινοτικής κλίμακας ταξινόμησης των σφαγίων χοίρων (3), όπως τροποποιήθηκε από τον κανονισμό (ΕΟΚ) αριθ. 3530/86 (4), και ιδίως το άρθρο 5 παράγραφος 2,
Εκτιμώντας:
ότι ο κανονισμός (ΕΟΚ) αριθ. 3220/84 προβλέπει, στο άρθρο 2 παράγραφος 3, ότι η ταξινόμηση σφαγίων χοίρων πρέπει να πραγματοποιείται με εκτίμηση της περιεκτικότητας σε άπαχο κρέας, σύμφωνα με μεθόδους εκτίμησης στατιστικά δοκιμασμένες και βασισμένες σε σωματικές μετρήσεις ενός ή περισσοτέρων ανατομικών μερών του σφαγείου χοίρου· ότι η έγκριση των μεθόδων ταξινόμησης εξαρτάται από την τήρηση ανώτατης ανοχής για στατιστικά σφάλματα κατά την εκτίμηση· ότι η εν λόγω ανοχή έχει καθοριστεί στο άρθρο 3 του κανονισμού (ΕΟΚ) αριθ. 2967/85 της Επιτροπής της 24ης Οκτωβρίου 1985 που καθορίζει τις λεπτομέρειες εφαρμογής της κοινοτικής κλίμακας ταξινόμησης των σφαγίων χοίρων (5)·
ότι η ιταλική κυβέρνηση ζήτησε από την Επιτροπή την έγκριση της χρησιμοποίησης τριών μεθόδων ταξινόμησης σφαγίων χοίρων στο έδαφός της και προσκόμισε τα στοιχεία που απαιτούνται από το άρθρο 3 του κανονισμού (ΕΟΚ) αριθ. 2967/85· ότι από την εξέταση της εν λόγω αίτησης φαίνεται ότι πληρούνται οι όροι για την έγκριση των εν λόγω μεθόδων ταξινόμησης·
ότι, στην Ιταλία, υπάρχουν δύο διαφορετικά είδη χοίρων το κρέας των οποίων διατίθεται σε διαφορετικές αγορές· ότι πρέπει να προβλεφθούν δύο διαφορετικοί τύποι εκτίμησης, από τους οποίους ό ένας αφορά τους ελαφρείς χοίρους (σφάγειο βάρους μεταξύ 60 και 120 kg) και ο άλλος είναι καταλληλότερος για την εμπορική ταξινόμηση των βαρέων χοίρων (σφάγιο βάρους μεταξύ 120 και 180 kg)·
ότι δεν πρέπει να επιτρέπεται τροποποίηση του μέσου ή της μεθόδου ταξινόμησης εκτός εάν η εν λόγω τροποποίηση γίνεται με απόφαση της Επιτροπής, η οποία έχει ληφθεί υπό το φως της κτηθείσας πείρας· ότι για το λόγο αυτό, μπορεί να ανακληθεί η παρούσα άδεια·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Χοιρείου Κρέατος,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στην Ιταλία η χρησιμοποίηση των ακολούθων μεθόδων για την ταξινόμηση των σφαγίων χοίρων σύμφωνα με τον κανονισμό (ΕΟΚ) αριθ. 3220/84:
- το όργανο που ονομάζεται «Fat-o-Meater» («FOM») και οι σχετικές μέθοδοι εκτίμησης, των οποίων οι λεπτομέρειες παρατίθενται στο πρώτο μέρος του παραρτήματος,
- το όργανο που ονομάζεται «Destron PG-100» («Dest») και οι συναφείς μέθοδοι εκτίμησης των οποίων οι λεπτομέρειες παρατίθενται στο δεύτερο μέρος του παραρτήματος,
- το όργανο που ονομάζεται «Introskope» («Optical Probe») και οι σχετικές μέθοδοι εκτίμησης των οποίων οι λεπτομέρειες παρατίθενται στο τρίτο μέρος του παραρτήματος.
Άρθρο 2
Δεν επιτρέπεται καμία τροποποίηση των οργάνων ή των μεθόδων εκτίμησης (σημεία μέτρησης ή τύποι).
Άρθρο 3
Η παρούσα απόφαση απευθύνεται στην Ιταλική Δημοκρατία.
Βρυξέλλες, 21 Δεκεμβρίου 1988.

Labels: 18
17
6